Myen Dap Jet Nbungli (1) Danai De Wa Pyen Gawai
Oct 14, 2014 ya shani 12:10pm ten daram hta K.I.A Masat (2) Dap Ba npu, Dap Dung (14) ginra Danai Mare de Myitkyina de na lung wa ai Myen hpyen dap jet Nbungli (1) Danai lamu gang hkau ntsa kaw (2,3) lang daram wa pyen gawai kau da nna Myitkyina de bai nhtang yu mat wa sai lam shiga na chye lu ai.
Hpakant Lai Sai Ginwang Kata Na Gala Amyu Sha Ni Hpe Lai Sai Myen Balik Hte Mare Masha Ni Gawt Nga
Oct 14, 2014 ya shani kaw nna K.I.A Masat (2) Dap Ba npu Dap Dung (6) ginra, Lai Sai Ginwang Daw kata na Myen balik ni hte mare masha ni pawng nna shani shagu ngu na Gala Amyu sha ni hpe gawt taw nga ai lam shiga na chye lu ai, Lai Sai Ginwang Daw kata na Gala nkau mi ya yang Hpakant Seng Tawng de wa nga sai lam shiga na chye lu ai.
K.I.A Dap Dung (6) Ginra Tang Gau Hte Gin Si Hkaw Mayan Na K.I.A Magam Gun Ni Hte Mung Masha Ni Yawng Yen Ya Na Matu Myen Dap Ni Atik Anang Tsun Matsun
Oct 13, 2014 ya shani Hpakant K.I.A Masat (6) Dap Dung ginra rai nga ai "Tang Gau" hte "Gin Si Hkaw" Mare mayan na salang ni hte hpung sara, Bukda kaw na Gaw Paka salang ni hpe Myen dap Tat.Ma-(66) kaw na Tat Ma Mho "Tsaw Min" shaga nna Hpakant Myen Balik Matsun Du daju "Tin Ko Ko" htawt sit ai lamang hta Tat.M-(66) npu na Hk.L.Y-(1) dap na Dap up Taik Yin Mho "Kyaw Zeya" kawn Tan Gau hte Gin Si Hkaw mare mayan na K.I.A Magam gun htinggaw ni hte mare masha ni yawng Oct 14, 2014 ya shani shana de daw 6:00pm ten hpang jahtum tawn nna yen ya na matu tsun matsun dat ai lam shiga na chye lu ai. N'yen ya ai rai yang gap shang wa na re lam ja ja bai kahtap tsun matsun wa ai lam shiga na chye lu ai.
Hpakant Myen Balik La (2) Sinant AJet Nre Ai Hte Jahkrit Nna Mung Masha Kaw Na Gumhpraw Mya La
Oct 12, 2014 ya shani 7:45am ten daram hta K.I.A Dap Dung (6) ginra Hpakant myen asuya Masat (30) balik dap na hpyen ma Win Naing hte Nyi Nyi Mawng yan gaw Na Maw mare na "Ever Win Company" rung kata gat dut ai salg. Kan Myat, Asak (38) ning kaw sa nna sinant kadun ajet nre ai hte gumhpraw sa jahkrit hpyi ai lam shiga na chye lu ai, dai myen balik la yen hpe Na Maw mare masha ni jawm rim adup nna Myen balik dap (30) de bai ap ya sai lam shiga matut na chye lu ai.
Ya na zawn myen asuya dap hte asuya magam dap ni gaw Wunpawng Mung Dan kata sha n-ga Myanmar mungdan ting shara shagu mung masha ni hpe makawp maga shim lam jaw na malai jahkrit shama, mya lu mya sha re ai amu hpe dingyang tawt lai nga ai re majaw ndai zawn re lam ni hpe ja ja ninghkam gasat sa wa ra nga ai.
Mung Masha Langai A KIO/KIA Ginjaw De Shagun Laika
Kayin (Karen) Rawt Malan Hpung (4) Pawng Mat Sai
Kayin "Karen" Rawt Malan Hpung (4) Rai Nga Ai, KNLA, KNDO, DKBA and KNU/KNLA-PC, Ndai Hpung (4) Gaw Hpung (1) Sha Hku Nna Pawng Mat Sai Lam Shiga Na Chye Lu Ai. Ndai Rawt Malan Hpung (4) Hpe Gumhpawn Nna "KAF" (Kawthoolei Armed Forces -KAF) Ngu Amying Shingteng Jaw Let Rawt Malan Magam Lit Hpe Rau Sha Matut Galaw Sa Wa Sana Re Lam October 13, 2014 Ya Shani Ndau Dat Sai Re.
MUNG SHAWA NSEN
MUNG SHAWA NSEN
Wunpawng Jet Ai Ni Yawng alu sha hti yu ga
Wunpawng Amyu sha re ni yawng ndai laman byin nga ai Mungdan kata na hpyen masa, mung masa lam ni hpe shiga dingyang hti ai ni gaw chye chyalu rai na re. Masa hpe yu yang Majan kaba (Full scale of Civil War) byin na masa nga ai, Myen asuya gaw anhte hpyi shawn nga ai hpa hpe mung nkam jaw ai majaw bawnu galaw nga sai, Myen hpyen dap ni grau grau shaja wa ai majaw simsa lam bawng ban ai lam hta laja lana dinbai dingna jaw nga sa.
Bai, Myen Gumsan Magam Thein Sein tsun ai mung "Gap hkat jahkring ai lam nlu galaw yang gaw 2015 ra lata poi mung nmai byin na re" nga nna tsun ndau nga sai, Myen hpyen dap a Dap Awn Daju Myin Awng Lhaing tsun ai mung "UNFC a majaw simsa lam hpe ahtu hkra shangun wa mai ai" nga nna tsun ndau nga sai re. Dai majaw ndai lam ni hpe yu yang Myen Mung baw sang rawt malan hpung ni hpe mara shagun nna 2015 Ra Lata poi dawm kau nhtawm ma ja gasat na masing re ngu mu mada lu ai. Lahta Sam Mung de mung hpyen n-gun kaba hte grau grau htu shadut lung wa nga sai re.
Dai majaw tinang a K.I.A hpyen dap hpe n-gun ja wa hkra anhte yawng hta lit nga ai, jahtum na sawng dik ai majan hte yak hkak lam hpe lai di ra sana re ngu mu mada ai. Yawng chye chyalu re majaw tinang a hpyendap de lawan ai hku hpyen shang saga, hpyenla hpyen n-gun grai ra nga sai ngu mu mada ai, ya prat gaw hpyen lahkawn chyai taw ai baw prat nrai sai, yawng gaw madu myit hte K.I.A dap de lawan shang ga ngu lajin dat ai. N'gup ga hte tsun yu yang nlu jang gaw lagaw lata hte brawng rai gamu hkat ra sai ga re.
KIO/KIA hku nna shawng ma ja htim gasat nmai nga ai, mung shawa nsen kaba shawng shapraw ra ai, Mung Sahwa a ra ai lam hku hkan nna she KIO/KIA ni mung hkan galaw mai nga ai, dai majaw Wunpawng amyu sha yawng nsen langai sha shapraw dat ra sai, mungkan de ndau ra sai, "Myen hte nkam pawng sai, garan pru sana, Awm Dawm Shanglawt Ra Ai" ngu nna mung shawa a nsen kaba shapraw dat jang she KIO/KIA ni mung Mung Shwa a nsen, Mung shawa a myit ra hte maren hkan galaw mai nga ai. Ya na masa gaw KIO/KIA shawng htim gasat majan nmai hpang nga ai, Mung shawa a nsen hku hkan nna she majan gasat mai nga ai, dai shaloi she KIO/KIA hpe mungkan mungdan ni madi shadaw chye na wa na re ngu mu mada lu ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn